runetrust/blame-folketinget-dk huggingface dataset:
Ebbe Kalnæs (CD), 2000-05-05:
Vi er også lidt bekymrede over formen, sådan som Kristeligt Folkeparti lægger det her forslag op, men der skal ikke være nogen tvivl om, at de mere end 13 mio. t affald, vi har i dette land, er et vigtigt og et væsentligt emne at diskutere. Når vi i dag bryster os af at have et system, der bygger på afgift, så må vi sige, at resultatet på nogle områder selvfølgelig er udmærket, men generelt må vi sige, at ambitionsniveauet ikke er så højt, når det gælder emballage, og ej heller, når det gælder pvc, som vi jo har diskuteret i mange sammenhænge, for en stor del af emballagen er jo af pvc eller plastic, som det hedder i daglig tale. Vi gør det faktisk for dårligt rent informationsmæssigt.
Jesper Petersen (S), 2019-10-03:
Jeg kan forstå, at man på Dansk Folkepartis hjemmeside har oprettet sådan en form for tæller, og hvis det er et udtryk for, at man på forhånd siger ja til, at man gerne vil støtte sådan en ret, at man er enig i, at der ikke står forligsjura i vejen, at det kan man gøre og det vil man gøre, så vil jeg være så glad for, at det er udkommet af den her debat i dag.
Maja Panduro (S), 2010-05-04:
Jeg håber så, at vi kan regne med, at der sker noget, altså nu kører vi jo på den tredje justitsminister, som siger, at der skal skrides hårdt ind over for kat, at man godt kan se, det er et stort problem – men jeg håber, at vi den her gang vil opleve, at der også er handling bag ordene.
Pia Adelsteen (DF), 2011-12-20:
Der skal være en konsekvens af den kriminalitet, man har begået, og selv om det sandsynligvis af både de unge og af mange andre vil blive set som en direkte straf, skal det efter min mening også opfattes som en hjælpende hånd til de unge, så vedkommende kan få en chance for at komme på rette spor.
Jann Sjursen (KRF), 2002-05-30:
Det er den nye praksis omkring finanslovforhandlingerne, hvor vi er en del partier, der må konstatere, at den nye praksis består i, at man får udleveret ét papir og er til ét møde, når det gælder finanslovforhandlingerne, og det papir, man får udleveret, er mødeindkaldelsen, og det møde, man er til, er en høflighedsrunde.
Aase D. Madsen (DF), 1998-04-30:
Selv regionschef Torben Jensen i Dansk Flygtningehjælp siger: Det ville være helt forkert at sende dem til Jylland og Fyn, de vil alligevel finde tilbage, og derfor kan jeg ikke rigtig få det til at passe med integrationslovgivningen, hvor man siger, at de skal blive dér, hvor de er blevet anbragt.
Troels Ravn (S), 2013-02-07:
Forslaget begrundes med, at skoleledelsen er ansvarlig for en skoles funktion, resultater og arbejdsmiljø og de dertil hørende værdier, samt at det må høre med til kompetent ledelse at kunne ansætte og afskedige medarbejdere, hvorfor kommunalbestyrelsen altså alene bør kunne fastsætte rammer for antallet af ansatte, mens det formelle ansvar for ansættelse og afskedigelse uddelegeres til skoleledelsen.
Kenneth Kristensen Berth (DF), 2017-04-20:
Jeg ved ikke, om hr. Holger K. Nielsens hukommelse spiller ham et puds, men jeg kan i hvert fald fortælle hr. Holger K. Nielsen, at han den 30. november 2016 skrev et blogindlæg på Jyllands-Postens hjemmeside under overskriften »Nej-sidens kyniske bluff«, hvor han beskyldte nejsiden for at have vildledt folk, have udvist kynisme og have bluffet, og jeg ved snart ikke hvad.
Kristian Thulesen Dahl (DF), 2004-02-05:
Alle de trusler, der kan vise sig, når alle kan komme til Danmark og få andel i de danske offentlige ydelser og på den måde undergrave folks lyst til at finansiere det velfærdssystem, vi kender i dag, over skatten, er måske i virkeligheden langt større trusler mod det danske velfærdssamfund end det, der har været debatteret indtil nu. Ud over det, jeg var inde på i starten angående det spørgsmål, SF rejser, vil jeg bare sige afslutningsvis, at den tidligere overvismand, Torben M. Andersen, som jo står i spidsen for kommissionen, har udtalt, at han ser det som sin fornemste opgave, at der undervejs i kommissionens arbejde er fuldstændig åbenhed og en løbende debat.
Lars Løkke Rasmussen (V), 2003-04-23:
Nu skal det jo ikke være en konkurrence om, hvem der skriver flest breve på hvis opfordring, men jeg føler lige anledning til at sige til hr. Jørn Dohrmann bare for en god ordens skyld, at der, som jeg også sagde i mit første indlæg, har været korresponderet ret flittigt med den svenske regering.
Theresa Scavenius (UFG), 2026-01-08:
Det er et dybt fascinerende tidspunkt i historien, og det vil tage mig meget lang tid efterfølgende at lave en grundig analyse og forstå, hvordan vi kan give en politologisk, en sociologisk og en psykologisk forklaring på, at borgere, der er vokset op i et demokratisk samfund – om nogen privilegerede i et historisk perspektiv – har kæmpet sig ind til at få et folkeligt mandat herinde i Folketinget og har mulighed for at lave lovgivning, men så alligevel bruger deres tid, energi og ressourcer på at afmontere nogle af de regler og gode vilkår, vi har.
Ebbe Kalnæs (CD), 2001-01-16:
Erhvervsministeren skal om kort tid ud og lave en kæmpeindsats, en kæmpesocialhjælp, og prøve at sætte noget i gang som erstatning, som i øvrigt ikke passer til den struktur, der er, og så kan man putte mange, mange millioner i, som ingen rigtig effekt har.
Rune Lund (EL), 2017-05-09:
Så derfor er den diskussion selvfølgelig fuldstændig central, også når Folketingets økonomer jo i en rapport, som de lavede for ca. 1 år siden, lige inden sommerpausen, skriver: »Konklusionen er, at der ikke eksisterer nyere empiriske studier, der understøtter beregninger af forventede arbejdsudbudseffekter foretaget af Finansministeriet.« Den regnemaskinerne, der er, fungerer ikke, men den har alligevel en stor magt.
Susanne Clemensen (CD), 1999-01-14:
Desværre har det ikke været muligt at få nyere tal end dem fra 1995, men f.eks. nabolande som Finland og Sverige ligger noget højere end os, så jeg tror ikke, at der er råd til at hvile på laurbærrene, i hvert fald ikke når man ser det på baggrund af 1995-tallene.
Jeppe Kofod (S), 2021-04-07:
Jeg tror, at mange af os igennem en menneskealder har fulgt Israel-Palæstina-situationen, og jeg har selv i en tidligere kapacitet selvfølgelig besøgt Israel adskillige gange, de palæstinensiske områder på Vestbredden og Gaza og ved, hvor vigtigt et spørgsmål det er i forhold til fred og sikkerhed og i forhold til en uløst konflikt, der ligger der.
Nanna Westerby (SF), 2009-12-01:
Jamen selvfølgelig skal der være plads til fodbold og til at besøge sine bedsteforældre, og det er der også de steder rundtomkring i landet, hvor man har helhedsskoler, og hvor man har rigtig, rigtig gode erfaringer med dem som netop et tilbud til nogle børn, som måske ellers har lidt svært ved at overskue skolegangen.
Rosa Lund (EL), 2012-11-01:
Det er sådan set ikke det, vi er tilhængere af i Enhedslisten, men jo lige præcis, fordi læreruddannelsen har været et redskab til, at forskellige partier kunne markere sig, havde jeg håbet, at man denne gang ikke ville tage hensyn til politiske partier, men ville tage hensyn til de lærerstuderende, altså de unge mennesker, som er fremtidens folkeskolelærere.
Jan E. Jørgensen (V), 2020-05-12:
Så det, jeg tror, man mener, er udkast til pressemeddelelser, ligesom man også i forslaget nævner udkast til talepapirer og udkast til besvarelser af folketingsspørgsmål, og der må jeg så bare sige, at det har aldrig nogen sinde under nogen som helst offentlighedslov været sådan, at man kunne få adgang til at se, hvilke udkast der havde været – hvor der var blevet ændret, hvor der var sat røde streger, og hvor der var blevet sat kommaer.
Pia Kjærsgaard (DF), 2021-01-22:
Så vil jeg bare spørge hr. Kristian Hegaard på et generelt plan, hvad ordføreren så synes, når det gælder en person, der eksempelvis arbejder i hjemmeplejen, taler dansk og ikke har været på kontanthjælp, men som ønsker at bære tørklæde og har fire døtre, hvoraf den yngste er 7 år, der også bærer tørklæde.
Birthe Skaarup (DF), 2006-12-14:
Vi vil gerne hjælpe, og det mener vi i Dansk Folkeparti først og fremmest gøres ved at sikre og forbedre patientbehandlingsforløbene, ved at sygehusene samler ekspertisen, som der har været bred opbakning til her i Folketinget, og at de diagnostiske pakker bliver indført, således at patienterne får nøjagtige datoer og klokkeslæt for deres forløb under hele deres sygdom, ved at fristen for de maksimale ventetider bliver overholdt, og at der efteruddannes personale.
Mona Juul (KF), 2021-04-16:
Jeg tror, at det i den finansielle branche er almindeligt kendt, at de store sedler i allerhøjeste grad bruges til lyssky formål, så en udfasning af tusindkronesedlen kunne måske være det, der var med til at gøre livet lidt sværere for de kriminelle, og vi kan få ryddet lidt ud.
Fie Hækkerup (S), 2023-10-13:
Derfor er formålet med lovforslaget her at sikre, at Konkurrence- og Forbrugerstyrelsen kan hjælpe virksomheder og forbrugere, når de bruger de her såkaldte gatekeeperes platformstjenester som f.eks. Google, Amazon, Apple, Meta og Microsoft, for at nævne nogle af dem, som vi nok alle sammen kender.
Jesper Petersen (SF), 2009-11-25:
Som der er redegjort for, handler sagen her om, at regeringen for et stykke tid siden vedtog, at de virksomheder, der skal have CO2-kvoter for deres brændsel, ikke også skal betale CO2-afgift, og det skulle gælde med virkning tilbage fra den 1. januar 2005.
Charlotte Dyremose (KF), 2004-02-27:
Netop derfor er det jo også - særligt for de børn - væsentligt, at det, der så foregår i daginstitutionerne, også er med til at stimulere børnene og er med til at styrke deres nysgerrighed og de ting, som de desværre ikke får hjemmefra, og som vi så samtidig må arbejde for at familien kan bibringe dem senere hen i deres tilværelse.
Rasmus Jarlov (KF), 2018-05-22:
Hvis man er i stand til at definere politisk, hvad målene er, jamen så er det også okay, at der er nogle ting, der bliver udført af nogle folk, som har forstand på tingene, i stedet for at der sidder en masse folk her, som ikke har nogen som helst forstand på tingene, men som mener, at de skal bestemme alle detaljer.
Ole Vagn Christensen (S), 2003-11-12:
Jeg mener sådan set, at Danmark er for lille til at overlade sit hjemmemarked til de store, dominerende virksomheder rundtomkring i Europa, og derfor er det sådan set, at jeg stillede spørgsmålet: Hvordan vil man sikre, at der også er plads til de mindre virksomheder?
Pernille Sams (KF), 1999-05-26:
Det er i forvejen opslidende at være meget hjemmefra, at skulle bo i en kuffert på et hotelværelse eller på landevejen, men det bliver da bestemt ikke bedre af, at et folketingsflertal med nidkær misundelse har besluttet, at det skal være dyrere for medarbejdere i danske virksomheder at påtage sig disse job, end det er for medarbejdere i udenlandske virksomheder.
Lissa Mathiasen (S), 2003-01-16:
Det tog faktisk meget tid og var en anelse besværligt at få sikret, at man som mand har mulighed for at få fastslået et faderskab til et barn, og det har vi jo ikke ønske om skal fjernes igen. Vi har også et meget stort ønske om, at et barn - hvis det er muligt - skal kunne fastholde sin ret til at få kendskab til sit biologiske ophav. Jeg tror altså, at der netop vedrørende det her forslag er behov for at få bearbejdet og få gennemtænkt det meget grundigt for ikke at skabe nye utilsigtede virkninger, og det både håber og tror jeg også at forslagsstillerne er enige med mig i.
Pernille Skipper (EL), 2015-04-24:
Jeg kunne godt tænke mig, om finansministeren ville bekræfte, at en del af den politiske aftale, man har indgået, betyder, at man, uanset hvad kommissionen kommer frem til, fra flertallets side har lovet at stemme for kommissionens forslag, og at det vil sige, at finansministeren dermed også har parkeret regeringens stemmer hos kommissionen og også vil stemme for, selv om det måske betyder en endnu lavere pensionsalder, end ministre har i dag.
Mette Frederiksen (S), 2004-10-22:
De erfaringer, jeg hører fra borgmestrene især på Vestegnen, og det er i øvrigt også det, jeg hører, når jeg f.eks. besøger uddannelsesinstitutioner, er, at der er unge mennesker, der siger, at ja, de oplever faktisk, at 24-års-reglen er et nyttigt redskab i deres liv.
Ole Birk Olesen (LA), 2012-09-10:
Det er jo lidt paradoksale ord ud af min mund, for der er ikke så mange offentlige ydelser, som jeg nødvendigvis mener er rimelige, men vi har stillet ændringsforslaget, fordi vi mener, at den er en kompensation for et skattefradrag, som børnefamilier ikke får – et skattefradrag, som de burde have haft.
Villy Søvndal (SF), 2004-04-21:
Jeg vil spørge, hvor åben en proces ministeren lægger op til, om det bliver i samarbejde med Folketinget, eller om det bliver en snæver kreds af forsvarsbrødre, eller hvem man ellers kunne forestille sig der laver det her. Bliver det en bred, åben proces, og hvor hurtigt kommer den til at gå?
Jonas Dahl (SF), 2011-12-01:
Det betyder ikke mindst, at der vil blive født færre børn, og at der er blevet født 1.000 færre i 2011, men det er klart, at man ikke helt kan henvise til det, fordi der trods alt er en vis produktionstid på det, men tendensen er jo klar, når vi ser færre fertilitetsbehandlinger.
Margrethe Vestager (RV), 2012-05-31:
Det er jo det, der er udligningssystemet i al sin gribende enkelhed, nemlig at komme tættere på at kunne sige noget om, hvad kommunernes udgifter er, og hvordan man kan dække dem i forhold til de gennemsnitlige forventede skatteindtægter, og hvad der så er at udligne i henhold til det system, vi har.
Per Clausen (EL), 2009-03-17:
Det er også af afgørende betydning, at vi fremover sørger for at finde ressourcerne ved de almindelige finanslovforhandlinger, så det ikke bliver en begrundelse i sig selv - for at tage penge fra de arbejdsløse, kontanthjælpsmodtagerne og pensionisterne - at vi skal bruge pengene til de mennesker, der er psykisk syge, for det klarer vi at finansiere på almindelig vis.
Lennart Damsbo-Andersen (S), 2011-11-25:
Det, som er det vigtige og det væsentlige for os, er sådan set, at vi med det her lovforslag sikrer, at der er tusindvis af mennesker i Danmark, der får mulighed for at føre et anstændigt liv; at de får mulighed for at sikre, at deres børn kan holde børnefødselsdag; at de kan tage gaver med ud til andre; at de får nogle julegaver til jul; og så at der er færre, der skal søge om fattighjælp, når vi når julen næste år.
René Christensen (DF), 2010-12-09:
Men kigger vi så på de andre medforslagsstillere, plejer de jo at have en anden holdning, nemlig den, at man jo ikke kan lave noget, der sådan strider mod EU, og når det er besluttet i EU, skal vi også implementere det, og vi skal også være nogle af de første til at implementere tingene i Danmark.
Søren Søndergaard (EL), 1999-04-20:
Samtidig har frygt for bombekampagnen og militære aktioner fra regimet og UCK sendt hundrede tusinder af kosovaalbanere ud på en ikke tidligere set exodus og tvunget dem til at forlade deres ødelagte hjem og søge redning fra denne tragedie og usikkerhed ved at flygte.
Martin Henriksen (DF), 2008-12-18:
Vi anmodede ministeren om følgende: Ministeren bedes redegøre for de økonomiske konsekvenser, såfremt lovforslaget først vedtages efter den nye selvstyreordnings ikrafttrædelse, herunder hvorvidt dette vil have betydning for størrelsen af det beløb, der med lovforslaget overføres fra Danmark til Grønlands hjemmestyre via bloktilskuddet.
Svend Auken (S), 2001-04-05:
Det vil jeg slet ikke kommentere, men jeg vil sige, at et forslag fra regeringen lægger selvfølgelig altid op til, at man kan stemme ja, også selv om man kommer til det resultat ud fra et helt, helt andet, jeg havde nær sagt fjerntliggende menneske- og samfundssyn på sagen.
Jørgen Arbo-Bæhr (EL), 2007-03-02:
Men jeg kunne godt tænke mig at høre om et element i det forslag, vi behandler her, nemlig det, at man ikke over for afviste asylansøgere, som ikke kan sendes hjem, bruger negativt motivationsfremmende foranstaltninger – altså foranstaltninger, der betyder, at man ikke skal gøre livet så godt som muligt for dem, mens de venter på at kunne blive sendt hjem.
Hans Kristian Skibby (DF), 2018-03-15:
Det er jo et lovforslag, som skal styrke indsatsen mod organiseret svindel, og det skal udmønte den her aftale, som et ganske bredt flertal af Folketingets partier er enige om – jeg tror, det faktisk kun er Enhedslisten, som ikke er med i den endelige aftale – altså set i forhold til intelligent kontrol ved virksomhedsregistrering osv.
Roger Matthisen (ALT), 2016-10-25:
Det, vi taler om, er, at vi egentlig har lyst til at spørge ministeren om, hvordan han har tænkt sig at sørge for, at Arktis forbliver et lavspændingsområde, samtidig med at man stadigvæk forholder sig skarpt og kritisk i forhold til Ruslands gøren og laden.
Lars Barfoed (KF), 2014-12-03:
Derfor har vi selvfølgelig også lov til at have en mening om, hvad der står i public service-kontrakten, og derfor anerkender jeg ikke, at det skulle være i strid med noget som helst armslængdeprincip, at vi ikke bare smækker hælene sammen og siger javel, når Danmarks Radio kommer og lige præcis vælger at spare penge et af de steder, hvor de har en forpligtelse, i stedet for at spare pengene alle mulige andre steder, hvor de jo i stigende omfang har programmer, der konkurrerer med de kommercielle tv-kanaler.
Henning Hyllested (EL), 2013-02-26:
Jeg tænker tilbage på f.eks. sagen med daværende udenrigsminister Lene Espersen, da fru Lene Espersen fik en næse i sagen om overbetaling af privathospitalerne, fordi hun misinformerede Folketinget og sagde, at sagen var blevet udviklet i De Konservatives folketingsgruppe.
Keld Albrechtsen (EL), 2000-03-30:
Derfor vil jeg godt spørge fru Pia Christmas-Møller: Vil Det Konservative Folkeparti sammen med Enhedslisten være med til at fremsætte et forslag til vedtagelse, som simpelt hen siger, at det ikke kommer ind i Traktaten, for det vil Danmark sørge for; Danmark vil nedlægge veto, hvis nogen foreslår det?
Martin Henriksen (DF), 2008-06-03:
Når man kigger på debatten i det offentlige, ser man, at det heller ikke har skortet på forskellige udmeldinger både fra ministre og fra folketingsmedlemmer, lige fra Socialdemokraterne til Venstre og Konservative, som har ment, at den måde, man har håndteret det på fra Københavns Kommunes side, har været fuldstændig urimelig og uacceptabel.
Mattias Tesfaye (S), 2024-11-01:
Ordblindhed er for mange en barriere for at gennemføre en uddannelse og opnå fast tilknytning til arbejdsmarkedet, ligesom det kan være en barriere for deltagelse i samfundslivet mere generelt, og derfor er det også vigtigt, at der sættes fokus på personer med ordblindhed, så også den gruppe får den nødvendige hjælp og støtte.
Mogens Jensen (S), 2014-05-14:
Det er primært USA's offentlige indkøb, der skal liberaliseres, og for investeringers vedkommende vil vi sikre en øget markedsadgang baseret på gensidig beskyttelse gennem ligebehandling, kompensation ved ekspropriation samt retfærdig og rimelig behandling, vel at mærke uden at retten til at regulere svækkes.
Anne-Marie Meldgaard (S), 2002-02-08:
Jeg vil så spørge fru Pia Kristensen helt konkret, om Dansk Folkeparti her fra talerstolen vil garantere, at de vil gå ind og præge forhandlingerne om de 150 mio. kr., som de nu skal til at forhandle med regeringen om, så de kommer til at gå til de hjemløse, de sindslidende osv. i forlængelse af de forslag, vi har her.
Mogens Jensen (S), 2009-01-14:
Vil udenrigsministeren redegøre for, om statsministeren i møder med relevante regeringsledere vil påtale de uacceptable overgreb mod homoseksuelle, som desværre finder sted i en række østeuropæiske lande som f.eks. Rusland, Polen, Letland og Litauen, jf. indberetninger til Europarådet?
Henriette Kjær (KF), 2003-04-23:
Man har udmærket vidst fra Socialdemokratiets side, at det selvfølgelig krævede en indkøring, og man har udmærket vidst, at nogle af pengene selvfølgelig skulle bruges til at indrykke annoncer, hvor man bl.a. fortæller borgerne i kommunen, at nu er der kommet et frit valg, og det kan de benytte sig af.
Lisbeth Bech Poulsen (SF), 2017-10-25:
Det, der gav anledning til bekymring i forbindelse med Ghana, var jo dengang, at aftalen fik presset nogle skattesatser ned undet niveauet for, hvad der var gældende for ghanesiske virksomheder, og der sagde vi: På den ene side gør Skatteministeriet et godt stykke arbejde med f.eks. at sende medarbejdere til udviklingslande for at prøve at opbygge nogle robuste skattesystemer, og på den anden side laver vi aftaler, fordi vi ikke vil stilles ringere end f.eks. andre europæiske lande, som presser skattesatserne ned på et lavere niveau.
Erling Bonnesen (V), 2020-11-13:
Også fra Enhedslisten har det generelt lydt, og det har folketingsmedlemmet fra Enhedslisten givet været meget med i på det principielle plan, at nu får man så fjernet minkene fra jordens overflade i Danmark, men det har jo også været velkendt, at det har været Enhedslistens synspunkt, at det ikke skulle slutte der.
Søren Søndergaard (EL), 1997-10-30:
Det synes jeg er relevant, og hvis det, at folketingsmedlemmers biindtægter ikke er offentlige, er noget, som dommere i fuld offentlighed over en længere periode har gjort og vil gøre til et argument mod, at deres biindtægter skal være offentlige, så synes jeg, at vi skal benytte lejligheden til at få lavet en lov om folketingsmedlemmers biindtægter.
Mette Hjermind Dencker (DF), 2021-05-12:
Ja, kvinderne er overrepræsenteret i alt, hvad der handler om omsorg, om børn, om at lave mad; og mænd er overrepræsenteret i det, der handler om at bygge, fikse og også arbejde med it. Det kan man jo også overføre til det at være jæger, for som jæger skal man have en god matematisk, logisk sans.
Kim Edberg Andersen (DD), 2026-02-05:
Det var jo ikke mig, der gjorde mig lystig i en ret alvorlig debat, men det var ministeren, der tænkte, at den eneste mulighed, man havde for at kalde det her et useriøst forslag, dybest set var at sige, at de bare brugte det, fordi der var elever med kognitive problemer eller gravide kvinder, der havde brug for at kune lægge sig ned der.
Tove Fergo (V), 2001-04-03:
Der er mange, mange ledige pladser på de private døgnbehandlingsinstitutioner, fordi man er gået over til at tilbyde ambulant behandling og bruger pengene på det fra amternes side, og den ambulante behandling består for det meste i metadonudlevering, en tår kaffe og en smøg. Sådan ser billedet ud, sådan set virkeligheden ud.
Morten Bødskov (S), 2013-02-21:
Den har fjernet myter om, hvad det er, regeringen har lavet, den har understreget vigtigheden af, at vi står sammen om det her, og at regeringen går forrest med en hel række initiativer, og på den baggrund synes jeg jo, at oppositionen skulle overveje, om man ikke vil stemme for regeringens forslag til vedtagelse, som helt klart signalerer, at vi ikke vil finde os i det, at den adfærd, som finder sted, er totalt uacceptabel, at vi skal fastholde pres på miljøet, og at vi skal sikre, at vi også påvirker unge til at lade være med at gå med kniv, og så straffe konsekvent, når det er tilfældet, således at vi hiver dem, der går med kniv, ud af miljøet, således at vi ikke oplever flere af de uhyggelige episoder, som vi desværre har set en stigende tendens til siden 2009.
Kristian Thulesen Dahl (DF), 1998-10-08:
Som en reaktion på den melding, som Dansk Folkeparti jo allerede kom med for et stykke tid siden, hørte jeg i tirsdags statsministeren udtale i medierne, at det godt kan være, at Dansk Folkeparti ønsker at samarbejde, men at han nu mener, at den afgrund, der er mellem regeringens og Dansk Folkepartis menneskesyn, forhindrer et samarbejde.
Anne Honoré Østergaard (V), 2021-04-06:
Nu, når ordføreren er så interesseret i, hvordan ATP forvalter sine penge, kan jeg simpelt hen ikke lade være med at sige, at jeg synes, det er lidt trist, at ATP havde inviteret hele udvalget til møde her sidste år, og at der med til det møde kun var medlemmer fra S og V. Det synes jeg er lidt trist, når man gerne vil gå ind og blande sig så meget i ATP's gøren og laden.
Bendt Bendtsen (KF), 2003-01-22:
Så jeg kan blot sige, at teksten i det forslag til vedtagelse, som hr. Bjarne Laustsen spørger til, fra maj 2000, om den fremtidige placering af nye, statslige arbejdspladser, siger, at der skal arbejdes på, at alle områder i landet skal udvikles og gøres attraktive for bosætning, således at der kan ske en geografisk spredning af befolkningen og den økonomiske aktivitet.